REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/120-15

1. april 2015. godine

B e o g r a d

Z A P I S N I K

DVADESETDEVETE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

PETAK, 13. MART 2015. GODINE

Sednica je počela u 10.00 časova.

Sednicom je predsedavao Aleksandar Senić, predsednik Odbora. Sednici su prisustvovali članovi Odbora: Ninoslav Girić, Vesna Marković, Katarina Šušnjar, Irena Aleksić, Branko Ružić, Laslo Varga, Dušica Stojković i zamenik člana Dragan Polovina. Sednici nisu prisustvovali članovi Odbora Aleksandra Tomić, Biljana Pantić Pilja, Dragan Šormaz, Ivan Bauer, Gordana Čomić, Nataša Vučković i Bojan Kostreš.

Sednici je prisustvovao i Milovan Milovanović, direktor Uprave za sprečavanje pranja novca pri Ministarstvu finansija.

Na predlog predsednika Odbora jednoglasno je usvojen sledeći

**D n e v n i r e d**

1. Predlog zakona o ograničavanju raspolaganja imovinom u cilju sprečavanja terorizma, koji je podnela Vlada (broj 011-3909/14 od 31. oktobra 2014. godine), u načelu.

**Tačka 1.**

Predsednik Odbora otvorio je prvu tačku Dnevnog reda - Predlog zakona o ograničavanju raspolaganja imovinom u cilju sprečavanja terorizma i dao reč predstavaniku predlagača M. Milovanoviću koji je naveo da ovaj Predlog zakona ima za cilj usaglašavanje postojećeg zakona sa rezolucijama Saveta bezbednosti UN 1267 iz 1999. godine i 1373 iz 2001. godine kao i Uredbe Saveta EU 2580 iz 2001. godine o specifičnim restriktivnim merama protiv određenih lica i subjekata u cilju borbe protiv terorizma. Rezolucije Saveta bezbednosti UN i Uredba Saveta EU 2580 obavezuju države potpisnice tj. članice da uspostave zakonske mehanizme za takozvano zamrzavanje imovine licima koja se nađu na listama terorista, njihovih finansijera i pomagača. Ove liste utvrđuje Savet bezbednosti UN, svake godine se ažuriraju, tako da ukoliko se neko lice sa liste nađe u državni potpisnici tj. članici, ta država mora da zamrzne sredstva tih lica dok su na pomenutim listama terorista.

A. Senić je pitao prvo - zašto je u predlogu zakona propisano da se za utvrđivanje krivičnog dela terorizma traži i umišljaj, drugo - zašto se u članu kojim je propisano da se prilažu podaci o licu za koje se sumnja da je terorista ne traže i dokazi o tome, treće – zašto je propisano da je neophodan rok od šest meseci za primenu zakona. M. Milovanović je odgovorio da je taj rok propisan iz razloga što je potrebno uraditi pripreme za primenu zakona ali to ne znači da ne postoji mogućnost da sa primenom ovog zakona počne ranije. Što se tiče pitanja zašto se ne traže dokazi, odgovorio je da ovaj postupak nije krivični postupak, već samo mera zaštite da se obezbedi da lice koje je na listi ne prenese sredstva u neku drugu državu. Što se tiče člana u kome je propisan umišljaj za izvršenje dela, to je prepisao iz rezolucije UN.

Kako se više niko nije javio za reč, predsednik Odbora je stavio Predlog zakona o ograničavanju raspolaganja imovinom u cilju sprečavanja terorizma na glasanje. Predlog zakona je usvojen jednoglasno.

Na sednici Odbora vođen je tonski zapis.

Sednica je završena u 10.15 časova.

SEKRETAR ODBORA PREDSEDNIK ODBORA

Aleksandar Đorđević Aleksandar Senić